  Туспуктэм: Удмуртиысь дышетонъя но тодосъя министерстволэн пресс-службаез Анжелика Тихонова корреспондент Кез каргуртын Даманский микрорайонын «Колосок» яслиез усьтӥзы. Выль юртэз «Демография» йӧскалык ӵектос улсын пуктӥзы. Со сярысь элькунысь дышетонъя но тодосъя министерстволэн пресс-службаез ивортӥз. Пиналъёсты, анай-атайёсты но нылпи садын ужасьёсты ӟечкыланы Удмуртиысь кивалтэтлэн тӧроезлэн воштӥсез Татьяна Чуракова но Кез ёрослэн тӧроез Иван Богданов ветлӥзы. « Кез каргуртын та кыкетӥез ини «Демография» йӧскалык ӵектос улсын пуктэм ясли. Отчы 1,5 аресысен 3 аресозь пиналъёс ветлозы. Пусъё, выль юртэз уже кутыса, каргуртын нылпи садъёсы черод быроз » Татьяна Чуракова, Удмуртиысь кивалтэтлэн тӧроезлэн воштӥсез 80 интылы чаклам выль яслиын ньыль югыт но вӧл-вӧл группаос радъязы. Котькудаз манежъёс но нылпиез бинян ӝӧкъёс пуктӥзы. Со сяна, пиналъёслы кӧлон висъетъёссы, туала пӧраськон интызы, крезьгуръя но физкультурая занятиослы залзы, эм висъетсы вань. Азбаразы гурезьёс, выжъёс, нылпиослы луоен шудон интыос лэсьтӥзы. « Оскисько, пиналъёслы татын туж кельшоз, уго ми со понна ваньзэ лэсьтыны тыршим » Иван Богданов, Кез ёрослэн тӧроез Нылпи садын Елена Смирновалэн, Людмила Галигузовалэн но Софья Мещеряковалэн покчи пиналъёсты котыр ласянь дышетонъя «Первые шаги» программазыя ужалозы. Со дышетонэз вить ӧръёсъя нуыны луонлык сётэ: тодон-валан сётон, вераськыны дышетон, адямиосын кусып возён, чеберлыкез валан но тазалыкез кыдатон. Пусъём, Удмуртиын «Демография» йӧскалык ӵектос 2018-тӥ арысен улонэ пыӵатӥське. 2021-тӥ арын со улсын 15 нылпи садъёс пуктӥзы. Тодэ вайытом, кемалась ик ӧвӧл Кизнер каргуртын 80 интылы выль ясли усьтӥзы. Со 18-тӥ пӧсьтолэзе ужаны кутскоз. Тегъёс: Удмуртия Кез нылпиос нылписад йӧскалыкӵектосъёс лэсьтӥськон  